Avainsanat

Tiivistelmä



Avainsanat

1. Liikenne – Yhteinen politiikka – Yhteisön toimivalta

(EY 6 artikla, EY 71 artiklan 1 kohta ja EY 80 artiklan 2 kohta)

2. Euroopan unioni – Poliisiyhteistyö ja oikeudellinen yhteistyö rikosasioissa – Meriturvallisuutta koskevien lakien ja asetusten lähentäminen

(EY 80 artiklan 2 kohta; neuvoston puitepäätöksen 2005/667 2–6 artikla)

Tiivistelmä

1. EY 80 artiklan 2 kohdassa ei määrätä mistään nimenomaisesta rajoituksesta niiden yhteisten erityisten sääntöjen luonteen osalta, jotka neuvosto voi antaa kyseisellä perusteella. Yhteisön lainsäätäjällä siis on kyseisen määräyksen nojalla laaja normatiivinen valta, ja se on tällä perusteella ja analogisesti muiden yhteistä liikennepolitiikkaa koskevien perustamissopimuksen määräysten, erityisesti EY 71 artiklan 1 kohdan, perusteella toimivaltainen muun muassa toteuttamaan toimenpiteet liikenneturvallisuuden parantamiseksi ja antamaan muut aiheelliset säännökset meriliikenteen alalla. Tämän toimivallan olemassaolo ei toisaalta riipu siitä, että lainsäätäjä päättää todella käyttää tätä toimivaltaa.

Koska ympäristönsuojelun, joka on yksi yhteisön päätavoitteista, vaatimukset on EY 6 artiklan mukaan sisällytettävä yhteisön politiikan ja toiminnan määrittelyyn ja toteuttamiseen, ympäristönsuojelu on katsottava tavoitteeksi, johon pyritään myös yhteisessä liikennepolitiikassa. Yhteisön lainsäätäjä siis voi EY 80 artiklan 2 kohdan perusteella sille tässä määräyksessä myönnettyä toimivaltaa käyttäessään päättää edistää ympäristönsuojelua. Tässä yhteydessä yhteisön lainsäätäjä voi silloin, kun se, että kansalliset toimivaltaiset viranomaiset soveltavat tehokkaita, oikeasuhteisia ja varoittavia rikosoikeudellisia seuraamuksia, on välttämätön toimenpide vakavien ympäristölle aiheutuvien vahinkojen torjumiseksi, velvoittaa jäsenvaltiot ottamaan käyttöön tällaisia seuraamuksia yhteisön lainsäätäjän tällä alalla säätämien normien täyden tehokkuuden takaamiseksi.

(ks. 58–60 ja 66 kohta)

2. EU 47 artiklan mukaan Euroopan unionista tehdyn sopimuksen määräykset eivät voi vaikuttaa EY:n perustamissopimuksen määräyksiin. Tämä sama edellytys mainitaan EU 29 artiklan ensimmäisessä kohdassa; tämä artikla on ensimmäinen määräys Euroopan unionista tehdyn sopimuksen VI osastossa, jonka otsikkona on ”Määräykset poliisiyhteistyöstä ja oikeudellisesta yhteistyöstä rikosasioissa”. Yhteisöjen tuomioistuimen tehtävänä on valvoa, että toimet, joiden neuvosto väittää kuuluvan mainitun VI osaston soveltamisalaan, eivät ulotu sen toimivallan alueelle, joka EY:n perustamissopimuksen määräyksillä annetaan yhteisölle.

Alusten aiheuttaman ympäristön pilaantumisen ehkäisemistä koskevan rikosoikeudellisen kehyksen vahvistamisesta tehdyn puitepäätöksen 2005/667, jossa jäsenvaltiot velvoitetaan säätämään rikosoikeudellisia seuraamuksia tietystä toiminnasta, tavoitteena ja sisältönä on, kuten sen johdanto-osasta ja 2, 3 ja 5 artiklasta ilmenee, parantaa meriturvallisuutta samoin kuin meriympäristön suojelua pilaantumiselta, ja se olisi voitu ainakin näiden säännösten osalta antaa EY 80 artiklan 2 kohdan perusteella, joten se on EU 47 artiklan vastainen.

Saman puitepäätöksen 4 ja 6 artiklan, jotka koskevat rikosoikeudellisten seuraamusten lajia ja tasoa, kaltaiset säännökset eivät kuulu yhteisön toimivaltaan, eikä yhteisö siis olisi voinut antaa niitä pätevästi.

Koska puitepäätöksen 2005/667 4 ja 6 artiklan ja saman puitepäätöksen 2, 3 ja 5 artiklan välillä sekä kaikkien näiden artiklojen ja saman puitepäätöksen 7–12 artiklan välillä on erottamaton yhteys, kyseinen puitepäätös on kumottava kokonaisuudessaan.

(ks. 52, 53, 62 ja 69–74 kohta)